ฐานะการเงินและผลการดำเนินงาน

สรุปรายงานการสอบบัญชีของผู้สอบบัญชี

บริษัทฯ ได้แต่งตั้ง นายรุทธ เชาวนะกวี ผู้ตรวจสอบบัญชีอนุญาต เลขที่ 3247 บริษัท สำนักงาน
เอินส์ท แอนด์ ยัง จำกัด ให้เป็นผู้ตรวจสอบงบการเงินและงบการเงินรวมของบริษัท ตั้งแต่ปี
2541โดยสรุปรายงานได้ดังต่อไปนี้

ปี 2543 ได้แสดงความเห็นอย่างมีข้อจำกัดของเหตุการณ์ดังนี้

1.
เนื่องจากบริษัทย่อยแห่งหนึ่งในต่างประเทศได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
17 พฤศจิกายน 2543
โดยศาลได้แต่งตั้งกลุ่มผู้บริหารในการจัดการและประเมินมูลค่าสินทรัพย์และหนี้สินของบริษัทย่อย
ดังนั้น งบดุลรวม ณ วันที่ 31 ธันวาคม 2543 จึงมิได้รวมสินทรัพย์และหนี้สินของบริษัทย่อยดังกล่าว
และงบกำไรขาดทุนรวมสำหรับปีสิ้นสุดวันเดียวกันได้รวมผลการดำเนินงานตามงบการเงินล่าสุดสำหรับงวดหกเดือนสิ้นสุดวันที่
30 มิถุนายน 2543 ซึ่งจัดทำโดยฝ่ายบริหารของบริษัทย่อย
และยังไม่ได้ผ่านการตรวจสอบโดยผู้สอบบัญชีของบริษัทย่อยนั้น

จากการที่บริษัทฯ ขาดการควบคุมอย่างมีสาระสำคัญต่อการดำเนินงานของบริษัทย่อย บริษัทฯ
จึงได้รับรู้ผลขาดทุนจากการลงทุนในบริษัทย่อยดังกล่าวทันที
โดยเสมือนว่าได้ขายเงินลงทุนในบริษัทย่อยออกไป นอกจากนั้น บริษัทฯ
ได้ออกหนังสือค้ำประกันซึ่งไม่กำหนดมูลค่าเพื่อเป็นการประกันการทำงานตามภาระค้ำประกัน
ดังนั้นจึงไม่ได้ตั้งสำรองเผื่อผลขาดทุนไว้ในบัญชี
ซึ่งสำรองที่จะต้องตั้งขึ้นอาจมีจำนวนที่เป็นสาระสำคัญ

2.  ผู้สอบบัญชีมิได้ตรวจสอบงบการเงินของบริษัทย่อยบางบริษัทในต่างประเทศ
    ซึ่งงบการเงินของบริษัทย่อยดังกล่าวได้รวมอยู่ในงบการเงินนี้ อย่างไรก็ตาม
    งบการเงินของบริษัทย่อยดังกล่าวได้ตรวจสอบโดยผู้สอบบัญชีอื่นของบริษัทย่อยในต่างประเทศเหล่านั้น
    การแสดงความเห็นของผู้สอบบัญชีในส่วนที่เกี่ยวกับบริษัทย่อยดังกล่าวนั้นเป็นไปตามรายงานของผู้สอบบัญชีอื่นนั้น

บริษัทย่อยนี้มีปัญหาสภาพคล่อง
ซึ่งอาจมีผลต่อมูลค่าสินทรัพย์และหนี้สินหากบริษัทย่อยไม่สามารถดำรงอยู่ต่อไปได้ อย่างไรก็ตาม
ผู้บริหารของบริษัทย่อยมั่นใจว่าสถานะทางการเงินจะดีขึ้นในเวลาอันใกล้
เนื่องจากผลประกอบการที่ดีขึ้นและได้รับการสนับสนุนทางการเงินจากบริษัท
และงานระหว่างก่อสร้างตามสัญญาจะเรียกเก็บเงินจากเจ้าของโครงการได้ อย่างไรก็ตาม
ปัจจุบันยังไม่มีข้อมูลเพียงพอให้บริษัทฯ
ตั้งสำรองเผื่อขาดทุนจากการด้อยค่าของเงินลงทุนดังกล่าวได้ในจำนวนที่แน่นอน

ปี 2544 ได้แสดงความเห็นอย่างมีข้อจำกัดของเหตุการณ์ดังนี้

1.  กลุ่มบริษัทมีผลขาดทุนสะสมเป็นจำนวนมาก และมียอดขาดทุนเกินทุน ณ วันที่ในงบดุล
    การจัดทำงบการเงินได้จัดทำขึ้นตามหลักการดำเนินงานต่อเนื่องของกิจการ
    โดยถือว่ากลุ่มบริษัทสามารถดำเนินงานได้อย่างต่อเนื่อง
    และการขายหรือเรียกคืนสินทรัพย์และการจ่ายชำระหนี้และภาระหนี้สินที่อาจเกิดขึ้นจะเป็นไปตามปกติธุรกิจ
    โดยไม่คาดว่าจะมีการชะงักของการดำเนินงานตามปกติของกลุ่มบริษัท

2.  บริษัทฯ ได้ถูกบริษัทอื่นฟ้องร้องเกี่ยวกับการกระทำผิดเงื่อนไขสัญญา ศาลแพ่งได้ตัดสินให้บริษัทฯ
    เป็นฝ่ายชนะคดี อย่างไรก็ตาม คดียังอยู่ในระหว่างการพิจารณาของศาลอุทธรณ์ และศาลแพ่ง
    ฝ่ายบริหารของบริษัทฯ เชื่อว่าจะไม่มีหนี้สินที่เป็นสาระสำคัญที่เกิดขึ้นจากผลของคดีดังกล่าว
    และสำรองทั่วไปสำหรับหนี้สินที่ตั้งไว้ในบัญชีมีจำนวนเพียงพอ

3. การตั้งสำรองเผื่อผลขาดทุนในบัญชีสำหรับการค้ำประกันของบริษัทฯ
ที่มีต่อบริษัทย่อยแห่งหนึ่งในประเทศอังกฤษที่ได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
17 พฤศจิกายน 2543 ที่อาจต้องมีการตั้งเพิ่มและอาจมีจำนวนที่เป็นสาระสำคัญ

ปี 2545 ผู้สอบบัญชีไม่สามารถแสดงความเห็นต่องบการเงินฯ เนื่องจากเหตุการณ์ต่อไปนี้

1. มีการเรียกให้บริษัทฯ ชำระหนี้เงินกู้และภาระค้ำประกันแทนบริษัทย่อย ที่บริษัทฯ
เป็นผู้ค้ำประกันในฐานะบริษัทใหญ่ จำนวนรวม 1,429 ล้านบาท
ซึ่งภายใต้สถานการณ์และฐานะทางการเงินในปัจจุบันที่บริษัทฯ
มียอดขาดทุนสะมาเป็นจำนวนมากและมียอดขาดทุนเกินทุน ฝ่ายบริหารของบริษัทฯ เห็นว่าบริษัทฯ
ไม่อยู่ในฐานะที่จะชำระหนี้ได้ จึงได้ยื่นขอฟื้นฟูกิจการต่อศาลล้มละลายกลางเมื่อวันที่ 31 พฤษภาคม
2545 และศาลฯ ได้มีคำสั่งให้ฟื้นฟูกิจการของบริษัทฯ โดยมีบริษัท ซีเอ็น แอดไวซอรี่
เป็นผู้จัดทำแผน เมื่อวันที่ 8 กรกฎาคม 2545

บริษัทฯ ได้ยื่นแผนฟื้นฟูกิจการเพื่อเสนอต่อบริษัทเจ้าหนี้ เมื่อวันที่ 15 มกราคม 2546
แผนดังกล่าวได้รับการอนุมัติโดยเจ้าหนี้การค้าและสถาบันการเงินส่วนใหญ่แล้ว เมื่อวันที่ 18
กุมภาพันธ์ 2546 การที่บริษัทฯ
จะสามารถดำเนินธุรกิจต่อเนื่องได้ขึ้นอยู่กับผลการดำเนินงานในอนาคต
และความสำเร็จในการปฏิบัติตามแผนฟื้นฟูกิจการ

2. การตั้งสำรองเผื่อผลขาดทุนในบัญชีสำหรับการค้ำประกันของบริษัทฯ
ที่มีต่อบริษัทย่อยแห่งหนึ่งในประเทศอังกฤษที่ได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
17 พฤศจิกายน 2543 ที่อาจต้องมีการตั้งเพิ่มและอาจมีจำนวนที่เป็นสาระสำคัญ

3.
ผลต่างจากการบันทึกอัตราดอกเบี้ยในอัตราปกติสำหรับการหยุดจ่ายชำระคืนเงินกู้ยืมและดอกเบี้ยแก่ธนาคารและผู้ถือหุ้นกู้
โดยมิได้ปรับเป็นอัตราดอกเบี้ยผิดนัดชำระหนี้
ดอกเบี้ยค้างจ่ายตามบัญชีของบริษัทฯและบริษัทย่อยอาจมีจำนวนแตกต่างจากการคำนวณของผู้ให้กู้อย่างเป็นสาระสำคัญ

การเปลี่ยนแปลงนโยบายการบัญชี

ค่าเสื่อมราคาของสินทรัพย์ส่วนที่ตีราคาใหม่

ในระหว่างปี 2543 ได้มีการแก้ไขมาตรฐานการบัญชีฉบับที่ 32 “ที่ดิน อาคารและอุปกรณ์”
ในส่วนที่เกี่ยวกับสินทรัพย์ที่แสดงไว้ในงบการเงินด้วยราคาที่ตีใหม่
การแก้ไขนี้มีผลให้ค่าเสื่อมราคาที่รวมในงบกำไรขาดทุนของสินทรัพย์เหล่านั้นต้องคำนวณจากราคาที่ตีใหม่แทนที่จะคำนวณจากราคาทุนเดิมตามที่เคยปฏิบัติมาในอดีตก่อนที่จะมีการแก้ไข
และให้ตัดจำหน่ายส่วนเกินทุนจากการ
ตีราคาสินทรัพย์ไปเข้ากำไรสะสมโดยตรง

ในระหว่างปี 2544
ได้มีการขยายเวลาอันถือปฏิบัติโดยให้การเปลี่ยนแปลงดังกล่าวมีผลบังคับใช้สำหรับงวดบัญชีที่เริ่มในหรือหลังวันที่
1 มกราคม 2545 อย่างไรก็ตาม บริษัทฯ ได้ถือปฏิบัติตามการเปลี่ยนแปลงข้างต้นตั้งแต่ปี 2543
ก่อนที่มาตรฐานจะมีผลบังคับใช้ การเปลี่ยนแปลงดังกล่าวมีผลทำให้ขาดทุนสุทธิสำหรับปีสิ้นสุดวันที่ 31
ธันวาคม 2543 เพิ่มขึ้นเป็นจำนวนประมาณ 0.4 ล้านบาท โดยที่ไม่มีผลกระทบต่อส่วนของผู้ถือหุ้น

หนี้สินภาษีเงินได้ตัดบัญชี

ในปีก่อนบริษัทฯ
ตั้งหนี้สินภาษีเงินได้รอตัดบัญชีสำหรับส่วนเกินทุนจากการตีราคาสินทรัพย์ขึ้นตามมาตรฐานการบัญชีฉบับที่
32 “ที่ดิน อาคารและอุปกรณ์” ซึ่งให้ตั้งหนี้สินภาษีเงินได้ตามที่กำหนดไว้ในมาตรฐานสากลฉบับที่ 12
ในระหว่างปี 2543 ได้มีการแก้ไขมาตรฐานการบัญชี
ดังกล่าวโดยกำหนดให้การตั้งหนี้สินภาษีเงินได้ถือปฎิบัติตามมาตรฐานการบัญชีของไทยที่
เกี่ยวข้องเมื่อได้มีการประกาศใช้โดยสมาคมนักบัญชีและผู้สอบบัญชีรับอนุญาตแห่งประเทศไทยเท่านั้น
เนื่องจากมาตรฐานการบัญชีเกี่ยวกับภาษีเงินได้ยังมิได้มีการประกาศใช้ในประเทศไทย บริษัทฯ
จึงได้ทำการโอนกลับบัญชีหนี้สินภาษีเงินได้รอตัดบัญชีจำนวน 31.5
ล้านบาทไปยังส่วนเกินทุนจากการตีราคาสินทรัพย์ในส่วนของผู้ถือหุ้นในงบดุล ณ วันที่ 31 ธันวาคม
2543

สรุปฐานะการเงินและผลการดำเนินงาน

- ตามเอกสารแนบ -

-   ตารางสรุปงบการเงินและงบการเงินรวม – เอกสารแนบลำดับที่ 4

-   ตารางแสดงอัตราส่วนทางการเงินที่สำคัญ – เอกสารแนบลำดับที่ 5

คำอธิบายและการวิเคราะห์ฐานะทางการเงินและผลการดำเนินงาน

ผลประกอบการในปี 2545 มีแนวโน้มดีขึ้นมาก กลุ่มบริษัทฯ สามารถทำกำไรได้เป็นจำนวน 34.29
ล้านบาท เนื่องจากผลของการปรับองค์กรเมื่อปลายปี 2544 ทำให้บริษัทฯ
สามารถลดค่าใช้จ่ายด้านการบริหารลง
ประกอบกับรายได้จากกิจการก่อสร้างในประเทศไทยเพิ่มสูงขึ้นเป็น 2,287.8 ล้านบาท
และมีกำไรเบื้องต้น 204.3 ล้านบาท

เนื่องจากกลุ่มบริษัทฯ มีผลประกอบการขาดทุนในปีก่อนหน้านี้จากกิจการในต่างประเทศ กลุ่มบริษัทฯ
จึงยังคงเน้นการประกอบกิจการก่อสร้างในประเทศไทยเท่านั้น กิจการอื่นๆ
ในต่างประเทศได้ทยอยปิดกิจการลง ทำให้รายได้ของกลุ่มบริษัทฯ ในปี 2545
เป็นของกิจการของบริษัทฯ บริษัทย่อย
หรือกิจการร่วมค้าที่ดำเนินธุรกิจก่อสร้างในประเทศไทยเท่านั้น

ฐานะทางการเงินของกลุ่มบริษัทฯ ยังคงมีผลขาดทุนสะสมอยู่เป็นจำนวนมาก และในระหว่างปี 2545
บริษัทฯ ในฐานะผู้ค้ำประกันบริษัทย่อยได้ถูกเจ้าหนี้บางส่วนเรียกให้ชำระเงินกู้และภาระค้ำประกัน
บริษัทฯ ไม่อยู่ในฐานะที่จะชำระหนี้แทนได้ ประกอบกับบริษัทฯ มียอดขาดทุนเกินทุน บริษัทฯ
จึงได้ยื่นขอฟื้นฟูกิจการต่อศาลล้มละลายกลางเมื่อวันที่ 31 พฤษภาคม 2545 และในวันที่ 8
กรกฎาคม 2545 ศาลฯ มีคำสั่งให้ฟื้นฟูกิจการ โดยมี บริษัท ซีเอ็น แอดไวซอรี่ จำกัด
เป็นผู้จัดทำแผนฟื้นฟู เจ้าหนี้การค้าตลอดจนเจ้าหนี้สถาบันการเงินได้ยื่นขอรับชำระหนี้จากบริษัทฯ
มีจำนวนทั้งสิ้น 10,945 ล้านบาท ซึ่งมากกว่าที่บริษัทฯ ได้บันทึกไว้ในบัญชี
ยอดแตกต่างดังกล่าวเกิดจากภาระค้ำประกัน และบางส่วนเกิดจากการยื่นขอรับชำระหนี้ที่ไม่ถูกต้อง
บริษัทฯ ได้ยื่นคำคัดค้านต่อเจ้าพนักงานพิทักษ์ทรัพย์สำหรับคำขอรับชำระหนี้ที่บริษัทฯ
เห็นว่าไม่ถูกต้องแล้ว

ผู้ทำแผนได้ยื่นเสนอแผนฟื้นฟูกิจการต่อเจ้าหนี้ เมื่อวันที่ 15 มกราคม 2546
และที่ประชุมเจ้าหนี้ได้พิจารณายอมรับแผนฟื้นฟูดังกล่าวเมื่อวันที่ 18 กุมภาพันธ์ 2546 การที่บริษัทฯ
จะสามารถดำเนินธุรกิจต่อเนื่องได้ขึ้นอยู่กับผลการดำเนินงานในอนาคตและความสำเร็จในการปฏิบัติตามแผนฟื้นฟูกิจการ